Socialdemokraterne foreslår, at flygtninge og indvandrere tilbydes 200.000 kroner for at flytte tilbage til deres hjemland.

Det betyder, at partiet vil hæve det såkaldte repatrieringsbeløb, som i dag ligger på 130.000 kroner.

Baggrunden for at hæve beløbet er ifølge Socialdemokratiet et ønske om at øge antallet af hjemsendelser. Og det kan man blandt andet gøre ved at forhøje det økonomiske incitament, lyder det fra partiets integrations- og udlændingeordfører, Dan Jørgensen.

- Vi ønsker, at flere flygtninge, der rent faktisk ønsker at vende hjem til de lande, de kommer fra, skal have mulighed for det. Det vil vi støtte ved at gøre det mere økonomisk attraktivt, siger Dan Jørgensen.

Læs også : Flere flygtninge kommer i praktik

Som led i forslaget anbefaler partiet også, at ordningen udbredes. Konkret foreslår Socialdemokratiet, at tilbuddet fremover også kommer til at gælde for flygtninge og indvandrere, der vælger at bosætte sig i nabolande til deres hjemlande.

- Der vil også være nogle, som måske ikke kan vende hjem, men som så har lyst til at vende hjem til et naboland, og der vil vi så også gerne afsøge mulighederne for at hjælpe dem økonomisk, siger Dan Jørgensen.

Rammer skævt

En opgørelse fra sidste år viser, at størstedelen af de personer, som benyttede sig af hjemrejsetilbuddet enten kom fra Bosnien og Hercegovina eller Tyrkiet.

Men det vil Dan Jørgensen gerne lave om. Derfor er målsætningen blandt andet at få flere personer fra de grupper, der for tiden er overrepræsenterede i flygtningestatistikkerne, til at benytte sig af tilbuddet.

Læs også : Er indvandrerne en BONUS eller en BYRDE?

- Lige nu får vi store grupper af flygtninge fra blandt andet Syrien, men der er også flygtninge fra Afghanistan, Irak og Eritrea, som det her initiativ kunne være relevant i forhold til, siger integrations- og udlændingeordfører Dan Jørgensen.

Men hvis man ser på tallene fra sidste år, kan man se, at der står et 0 ud fra Syrien, mens der står henholdsvis 1 og 2 ud fra Eritrea og Afghanistan. Hvorfor skulle flere penge ændre på forholdende for de her mennesker?

- Jamen, det er jo klart, at jo flere penge man får, jo bedre incitament vil der selvfølgelig være for de her mennesker til at vælge denne her ordning.

- Men det er rigtigt, at for mange af de menneskers vedkommende, du nævner, er det svært at vende tilbage, siger Dan Jørgensen.

Læs også : Flygtning rejste 400 kilometer fastspændt under lastbil

Han understreger derfor, at man samtidig skal lægge pres på nabolandene. Det skal ifølge Socialdemokraterne ske ved at skrue op eller ned for udviklingsbistanden, alt efter om landet afviser eller tager imod en person fra Danmark.

Positive i blå blok

Hos Dansk Folkeparti ser man gerne, at flere flygtninge og indvandrere forlader Danmark. Derfor er man som udgangspunkt også positive overfor Socialdemokratiets melding om at hæve hjemrejsebeløbet, fortæller integrationsordfører Martin Henriksen

- Man får det ud af, at man skaber et incitament for, at folk kan rejse tilbage til det land, som de kommer fra, så de ikke længere er i Danmark og dermed ikke længere belaster de sociale ydelser, sundhedsvæsnet og uddannelsessystemet, siger Martin Henriksen.

Også hos Venstre glæder man sig over, at Socialdemokraterne er indstillede på at hjemsende flere, lyder det fra partiets integrationsordfører Marcus Knuth.

Læs også : Faktatjek: Haarders påstande om indvandrere holder ikke vand

- Vi ønsker at sende langt flere folk hjem; både dem som får afslag på asyl, og dem der i forvejen er her og kan repatrieres skal også hjem, siger Marcus Knuth.